РЕПУБЛИКА БЪЛГАРИЯ 
ЧЕТИРИДЕСЕТ И ТРЕТО НАРОДНО СЪБРАНИЕ
____________________________________________________
Проект

ЗАКОН ЗА ИЗМЕНЕНИЕ И ДОПЪЛНЕНИЕ

НА ЗАКОНА ЗА ХАЗАРТА

(Обн., ДВ, бр. 26 от 2012 г., доп. бр. 54, 82, 94 от 2012 г., изм. бр. 68 от 2013 г., изм. бр. 1 от 3.01.2014 г.)

§ 1. В чл.10а се правят следните изменения и допълнения:
1.В ал.1 т. 2 след думите „игрално казино” се  правят следните допълнения ”, на игри със залагания върху резултати от спортни състезания и надбягвания с коне и кучета, на игри със залагания върху случайни събития и със залагания, свързани с познаване на факти, на традиционна лотария, на моментна лотария, на тото и на лото”.
2. В ал. 3 думите „31 март” се променят с думите „31 май”, след думите  „едномесечен от” се добавят думите „обявяване на решението на Комисията”, думите „получаването на лиценза” се заличават.

§ 2. Чл.12 се отменя.

§ 3. В чл. 13, ал.2 се правят следните изменения и допълнения:
„ Забранява се приспособяването на развлекателно оборудване за хазартно игрално оборудване, както и неговото използване.”

§ 4. В чл. 18, ал. 1 след думите „и четирима членове” се добавят думите „ , от които най-малко двама са юристи”.

§ 5. В чл. 22 се правят следните изменения и допълнения:
1.	В ал. 1 се създава нова т. 15 със следното съдържание:
„Взема решения за изключване от списъка по т. 14 на интернет страници, чрез които се организират хазартни игри от лица, които са получили лиценз  по този закон.”
2.	Създава се нова ал. 5 със следното съдържание:
„ Решенията по ал. 1, т. 15 задължително се взимат на първото заседание на Комисията след влизане в сила на решението за издаване на лиценз за организиране на хазартни игри.”
3.	Създава се нова ал. 6 със следното съдържание:
„При постановено спиране на достъпа до съответните интернет страници по реда на ал. 4, Комисията подава искане до председателя на Софийски районен съд за отмяна на разпореждането и за издаване на ново разпореждане, след като решението по чл. 22, ал.1, т. 15 влезе в сила. Председателят на съда или оправомощен от него заместник-председател се произнасят по искането в срок до 72 часа от постъпването му. Издаденото от съда разпореждане, ведно с влязлото в сила решение по ал.1, т. 15 се публикуват на страницата на Комисията в деня на получаването му.”

§ 6. В чл. 30 се правят следните изменения и допълнения:
1. В ал. 1 след думите „на лицензи” се добавят думите „за организиране на хазартни игри”, а след думите „първоначален лиценз” се добавят думите „онлайн залагания”, като изразът „за организиране на хазартни игри” се заличава.

2. Досегашната ал. 3 се изменя така: „За поддържане на лиценз за организиране на хазартни игри както следва:
1. лотарийни игри - традиционна лотария, томбола, моментна лотария, тото, лото, бинго, кено и техните разновидности;
2. игри със залагания върху резултати от спортни състезания и надбягвания с коне и кучета;
3.игри със залагания върху случайни събития и със залагания, свързани с познаване на факти, с изключение на онлайн залаганията,се събира държавна такса в размер на 15 на сто върху стойността на направените залози за всяка игра. За турнири, организирани в игрални казина или в игрални зали, при които се събират такси и/или комисионни за участие, таксата е в размер на 20 на сто върху стойността на получените такси и/или комисионни.”
3. Ал. 5 се отменя, като ал. 6 става ал.5, а останалите алинеи се преномерират.
4. Създава се нова ал. 10 със следното съдържание:
„Редът и условията за извършване на проверки на организаторите на хазартни игри, които заплащат таксата по ал. 3 и променливата част от таксата по ал. 4 се определят с наредба на Министерски съвет.”

§ 7. Чл. 40, ал.1 изр. 3 се изменя по следния начин:
„В тридневен срок от датата на преустановяване на дейността организаторът предава удостоверението си за издаден лиценз на съхранение в Комисията.”

§ 8. В чл. 50 се правят следните изменения и допълнения:
1. В ал. 1 след думата „разпределят”, се добавя думата „публично”.
2. В началото на ал. 2 се добавя „ Билетите за участие
в традиционна лотария са ценни книжа, издавани от държавата.”.
3.	Създава се нова ал. 4 със следното съдържание:
„Традиционната лотария трябва да е осигурена с одобрени от Комисията централни компютърни системи, включително системи за  онлайн подаване на информация за формирането и разпределението на печалбите. Централните компютърни системи трябва да осигуряват подаването на информация към сървър на Комисията и на Националната агенция за приходите, като задължително осигуряват онлайн регистрация на всяка транзакция в системата на Националната агенция за приходите по ред и начин, определени в наредбата по чл. 6, ал. 1, т.4.”

§ 9. В чл. 52, ал. 4 в началото се  добавя изразът „Билетите за участие в традиционна лотария са ценни книжа, издавани от държавата.”, а след думите „чл. 50, ал.3” се добавят думите „ и ал.4”.

§ 10. В чл. 55, ал. 4 след думите „към сървър” се добавят думите „на Комисията и”.

§ 11. В чл. 57 се правят следните изменения и допълнения:
1. В ал. 3 се заличава изразът „Те се предоставят на организаторите от Министерство на финансите срещу заявка, заверена от съответната приходна администрация в потвърждение на платения данък.”
2. В ал. 5 след думите „към сървър” се добавят думите „на Комисията и”.

§ 12. В чл. 59, ал. 4 в началото се  добавя изразът „ Билетите за участие в моментна лотария са ценни книжа, издавани от държавата.”

§ 13. В чл. 60, ал. 5 след думите „към сървър” се добавят думите „на Комисията и”.

§ 14. В чл. 62, ал. 3 след думите „към сървър” се добавят думите „Комисията и”.

§ 15. В чл. 85, ал. 1 се създава нова т. 14 със следното съдържание:
„14. когато организаторът не плати в срок годишната вноска по чл. 10а.

    § 16. В чл. 89, ал. 4 се правят следните допълнения:
след думите „се извършват проверки.” се добавя изразът „Редът, условията и начините за извършване на проверки по Закона за хазарта се определят с наредба, приета от Министерския съвет.”

  § 17. Създава се чл.104а със следното съдържание:
„Организатор на хазартни игри, който не плати в срок вноската по чл. 10а, се наказва с имуществена санкция, представляваща двойният размер на неплатената вноска.”

§ 18. В чл. 105 се създава нова ал. 3 със следното съдържание:
„Организатор на хазартни игри, който наруши чл. 10, ал.1 се наказва с имуществена санкция в размер от 3000 лв. до 5000 лв.”

§ 19. В Преходните и заключителни разпоредби към Закона за изменение и допълнение на Закона за хазарта се създават нови параграфи със следното съдържание:
“§ 34. Подзаконовите нормативни актове се приемат от Министерски съвет в шестмесечен срок от влизането на закона в сила.”
“§ 35. Срокът за внасяне в пълен размер на годишните вноски за отговорен хазарт от лицата по чл. 10а, ал. 1, т.2 е до 30 юни на съответната година.”

Вносител:

Георги Кадиев

МОТИВИ
ЗАКОНОПРОЕКТА ЗА ИЗМЕНЕНИЕ И ДОПЪЛНЕНИЕ
НА ЗАКОНА ЗА ХАЗАРТА

Проектът на Закон за изменение и допълнение на Закона за хазарта има за цел усъвършенстване на нормативната уредба в духа с последните изменения на закона, приети в края на 2013 г. Основна част от промените въвеждат ясни и конкретни правила в текстовете на закона и доразвива разпоредбите за заплащане на публичните задължения, които бяха въведени в Закона за хазарта.
Предложени са промени, които целят да бъде доразвита и доусъвършенствана правната материя в областта на хазарта. Част от корекциите се въведени, за да отговорят на последните изменения на закона като бъдат синхронизирани текстовете му. В тази връзка са въведени изменения и допълнения при организирането на определени видовете хазартни игри.  Направени са редакционни промени, от които е видно, че имат за цел да се прецизират и доразвият законовите текстове, както и да се допълнят празноти в нормативната уредба.
Предлага се по-подробна уредба на задължението за социално отговорно поведение. С редакциите, касаещи определяне на годишната вноска по чл. 10а от ЗХ се постига по-детайлно разграничение на организаторите, които са длъжни да заплащат вноската. Задължените лица са разделени в няколко категории. Делението е направено с оглед на  относителния дял, който имат при организирането на хазартни игри и масовото им потребление. Удължен е срокът за внасяне на вноските, с което се създават по-облекчени условия за бизнеса, тъй като началото на година /януари-март/ е обвързано с плащания на данъци, осигуровки и др. От друга страна това изменение е възможност да се приложат по-разумни и по-благоприятни мерки за задължените лица, които да са съизмерими с целта на закона.
Нов момент в законопроекта е и подробната регулация на  процедурата и сроковете за изключване от списъците на интернет страници, чрез които се организират хазартни игри от лица, които вече са получили лиценз по Закона за хазарта. С промяната се преодолява съществена празнота в законодателството, тъй като в Закона за хазарта липсва подобна уредба. Допълненията са от голяма правно и практическо значение, тъй като чрез тях се огласяват процедурата и критериите, както и възприетата практика за вземане на решения, с които се отписват интернет страници от списъците по чл. 22, ал. 1, т. 14 от закона. От една страна в нормативния акт има процедура по вписване и възбрана на интернет страници, чрез които се организират хазартни игри от лица, които нямат лиценз, но от друга няма разписана процедура, от която да е видно по какъв ред и в какви срокове се извършва отписването от т.нар. „черен списък” на организатори на хазартни игри, които вече имат лиценз, издаден от Държавната комисия по хазарта.
Основните допълнения са свързани с последните изменения на Закона за хазарта, в сила от 01.01.2014 година, с които беше предвидено задължение за лицата, които осъществяват хазартна дейност на територията на Република България, да заплащат държавни такси за поддържане на лицензи за организиране на хазартни игри. Това задължение произтича от разпоредбите на чл. 30, ал. 3 и ал. 4 от ЗХ. С тях са въведени два способа за определяне на таксата. С единия от тях по чл. 30, ал. 3 от ЗХ се определя таксата за изброените хазартни игри, които не се организират онлайн – т.нар. наземен хазарт. С други в ал. 4 се определя  таксата за онлайн залагания. С промените се цели да бъдат допълнени видовете хазартни игри при организирането, на които се дължи такса по чл.30, ал.3, тъй като към настоящия момент изброяването не обхваща всички хазартни игри. По този начин се постига ясно формулиране на лицата, задължени да декларират и заплащат таксата за поддържане на лиценз.
Измененията в глава трета, в която са посочени видовете хазартни игри, са свързани с въведените норми за деклариране и заплащане на такси за поддържане на лицензи по чл. 30 от ЗХ. В тази връзка, са въведени и организационно-технически изисквания към организаторите на хазартни игри за отделните видове игри. Систематизирани и прецизирани са разпоредбите, касаещи организирането на различните видовете хазартни игри. Водеща е целта за защита на обществените отношения и ред, възникнали или съществено изменени с последните промени в Закона за хазарта. Регулирането на хазартната дейност, по отношение на различните видове хазартни игри е съобразено със съществуващите нормативни изисквания, които държавата поставя пред организаторите и въведените изисквания за заплащане на таксите за поддържане на лицензи за наземния хазарт и онлайн залаганията. Въведените специфични технически изисквания са с оглед защитата на обществените интереси, правата на потребителите на хазартни услуги, както и на възможността за контрол при деклариране и заплащане на таксите по чл. 30 от ЗХ. Тези регламенти са основани  на принципите на равнопоставеност и субсидиарност за субектите, организиращи хазартни игри. Те са насочени към осигуряване на възможността за осъществяване на ефективен надзор и регулиране на пазара на хазартни игри. Допълнени и доразвити са правните норми, касаещи лотарийните игри като с измененията са попълнени празноти в законодателството. Регламентирано е, че билетите за участие в различните видове лотарийни игри – традиционна и моментна лотария – са ценни книжа. Това допълнение е и във връзка с установена традиция при организирането на този вид игри, с него се попълва законодателна празнина. От друга страна е логично, тъй като отпечатването на билети за участие в горепосочените игри е определено, че се извършва съгласно Наредбата за условията и реда за отпечатване и контрол върху ценни книжа, но в закона не е упоменато, че билетите са ценни книги. Единственото съществуващо изключение е при организирането на Бинго игрите, в които сегашните редакции на нормите изрично определят, че талоните за участие са ценни книжа. С попълване на тази празнота се създават ясни правила при организирането на игрите и равнопоставеност между лицата, организиращи различните видове лотарийни игри.
В глава четвърта на ЗХ е допълнена уредената процедурата при  прилагане на принудителни административни мерки (ПАМ). Предвидено е временно отнемане на лицензи на организатори на хазартни игри, които не заплатят годишните вноски за отговорен хазарт по чл. 10а от ЗХ.
В глава пета са доразвити  административнонаказателните разпоредби, които обхващат всички нарушения на материално-правните норми, съгласно приетите нови разпоредби по чл. 10а и чл. 30 от Закона за хазарта. Разширен е кръгът на лицата, подлежащи на административно наказване при извършването на реклама на хазартна дейност.
Важен момент в ЗИДЗХ е, че в него са въведени изисквания за приемане на наредби, свързани с контрола на хазартни игри. На първо място, с тези разпоредби се попълва празнота в законодателството. На следващо място, подзаконовите нормативни актове имат за цел публично да огласят реда и начина за извършване на проверки, критериите и съответните процедури, по които се извършват. Това създава гаранции за откритост, достоверност и безпристрастност  на цялото производство и служи за защита правата на организаторите на хазартни игри и дава ясни и точни правила при работата на администрацията.

Вносител:
Георги Кадиев